擬王右丞瓜園
作者：宋祁
朝代：宋

paragraphs: 荷鋤往瓜田，煙蔓紛廣疇。
植杖未及憇，有客眷林丘。
騶哄羅戶前，冠蓋蔭道周。
進客北堂上，藉以氍毹柔。
持盃再三跪，酌我清白酧。
時時高興酣，矯首望神州。
長衢貫廣陌，反宇注飛樓。
惠風林間翔，早暉花上浮。
新葉向蒙密，鷇雛已啁啾。
時哉物可玩，況復忘吾憂。
故人心儻爾，駕言時見求。